L. Szigeti, poslanec: (2007-06-27):
Stanovisko Strany maďarskej koalície prezentovala pani poslankyňa Sárközy, ale chcel by som využiť zákonodarnú moc poslanca alebo právo poslanca Národnej rady Slovenskej republiky vzhľadom na to, že týmto zákonom sú otvorené a novelizované aj iné právne normy, a to predovšetkým v čl. 4, kde je novelizovaná právna norma č. 553/2003 o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. Prečo to robím?  Robím to z toho dôvodu, lebo mi záleží na priemernom zárobku v oblasti školstva. Poznáme štatistické údaje, akým tempom rastie priemerný plat v národnom hospodárstve. Bohužiaľ, v oblasti školstva veľmi zaostávame za týmto priemerom. Prednedávnom bola prijatá právna norma, ktorá určuje, akým spôsobom sa navyšuje ročne plat pedagogickým pracovníkom. Bohužiaľ, táto právna norma bola prijatá takým spôsobom, že zvýhodňuje pedagogických pracovníkov, ktorí majú menej ako 16-ročnú prax, v ich prípade sa to zvyšuje ročne o 1 %, v prípade starších pedagógov, ktorí majú pedagogickú prax vyššiu ako 16 rokov sa zvyšuje priemerný plat len o 0,5 %. Ja si myslím, že to nie je úplne v poriadku a práve preto a z toho dôvodu podávam pozmeňujúci návrh v bode 2 § 7 ods. 10 zákona č. 553/2003 o odmeňovaní niektorých zamestnancov pri výkone práce vo verejnom záujme, a to v nasledovnom znení. V ods. 10 navrhujem nové znenie v tejto podobe. „Platová tarifa sa pedagogickému zamestnancovi s účinnosťou od 1. januára kalendárneho roka zvyšuje o 1 % za každý celý rok započítateľnej praxe dosiahnutej k 31. decembru bežného kalendárneho roka.“ Môj pozmeňujúci návrh zdôvodňujem nasledovne: Doterajšie znenie ods. 10 je nasledovné: „Platová tarifa sa pedagogickému zamestnancovi s účinnosťou od 1. júla  kalendárneho  roka  zvyšuje o 1 % za každý rok započítateľnej praxe dosiahnutej k 30. júnu bežného kalendárneho roka až do 16 rokov započítateľnej praxe. Za každý celý rok započítateľnej praxe od 17 rokov až do 32 rokov sa platová tarifa zvyšuje o 0,5 %.“ Právo na rovnaké zaobchádzanie patrí medzi základné práva Európskej únie, ktorej je aj Slovenská republika členom. Doteraz platná právna úprava a jej navrhovaná právna úprava predloženej parlamentnej tlače je podľa nášho názoru v rozpore so základnou zásadou rovnakého zaobchádzania pri poskytovaní platu, pretože ide o prácu rovnakej zložitosti, zodpovednosti a namáhavosti vykonávanej pri rovnakých pracovných podmienkach a pri dosahovaní rovnakej výkonnosti a výsledkov práce. Je tiež, pokiaľ ide o ženy učiteľky so započítateľnou praxou vyššou ako 17 rokov oproti mužom učiteľom so započítateľnou praxou do 16 rokov v rozpore so zásadou rovnakého zaobchádzania medzi mužmi a ženami pri poskytovaní platu. Taktiež ide podľa môjho názoru o skrytú diskrimináciu z titulu veku, pretože zamestnanci so započítateľnou praxou nad 17 rokov sú evidentne zamestnanci vekovo starší než zamestnanci so započítateľnou praxou do 16 rokov. Doterajšia právna úprava podľa môjho názoru nie je v súlade s čl. 141 Zmluvy o založení Európskeho spoločenstva, preto navrhujem zmeniť uvedené ustanovenie tak, ako je uvedené v mojom návrhu. Ďakujem pekne.